Messiaanlik kogudus ja äratuskeskus
Au Jumal, Jeruusalem
TULD JERUUSALEMMAST
Pastor Oren Lev Ari
Täna räägime Jumala usaldamisest,
usust Jumala tõotustesse.
Tean, et paljud meist on raskes olukorras.
Jumal on lubanud meile midagi,
kuid me ei tea, kuidas seda saavutada.
Paljud on kaotanud lootuse ja on masenduses,
sest see, mida Jumal on tõotanud, ei sünni.
Loen teile 2. Korintlastele 1:19.
Sest Jumala Poeg Jeesus Kristus,
keda meie, mina, Silvanus ja Timoteus oleme teie seas kuulutanud,
ei olnud "jah" ja "ei", vaid temas oli "jah".
Sest jumala tõotused, millised iganes need olid,
on Kristuses "jah",
seepärast tulgu ka meie suust tema läbi "aamen" Jumalale kiituseks.
Kõik tõotused on Kristuses "jah ja aamen."
Olgu need seotud kas tervise, majanduse, pere või tööga.
Kõik tõotused on "jah ja aamen",
kuna Jumal on tõde, Ta ei saa valetada.
Kui jääme Temasse ja usume Temasse,
kui täitume Tema Sõnaga ja palvetame Tema tahtes,
siis see sünnib, isegi kui see viibib.
Vaatame, mida Habakuk selle kohta ütleb.
Ehk olete oodanud juba kaua ega tea, mida teha.
Tahan teile öelda: Mida Jumal on tõotanud,
see ka sünnib, täpselt nii nagu Ta lubas.
See on "jah" ja "aamen" meie Issanda Jeesuse nimel.
Vaatame Habakuk 2:1 -
Mina seisan oma vahipostil, asun linnusel ja vaatan,
et näha, mida ta mulle räägib ja mida ta mulle vastab.
Ja Issand vastas mulle ning ütles: "Kirjuta üles nägemus
ja tähenda selgesti lauakeste peale, et see, kes seda loeb,
võiks lugeda soravalt. Sest nägemus ootab küll oma aega,
aga ta ruttab lõpu poole ega peta.
Kui see viibib, oota teda, sest ta tuleb kindlasti ega kõhkle.
Vaata, kes on isemeelne, selle hing ei ole siiras ta sees;
aga õige elab oma usust.
Järelikult on meie elus valesid, kui me ei saa kohe,
mida Jumal on meile tõotanud.
Peame ootama ja Jumal vaatab, kuidas me usus vaimselt kasvame.
Mis usk on? See, et tänad Jumalat juba enne,
kui tõotused konkreetselt täituvad.
Jumal nimetab olematuid asju otsekui olevaid.
Ta kutsub seda, mida pole, ja toob selle olemisse.
Usk Jumalasse on see, et tänad juba praegu selle eest,
mitte alles siis, kui näed tõotusi täitumas.
Tuld Siionist
Aabraham ei näinud, aga uskus Jumalat
ja see arvestati talle õigsuseks.
Jumalale meeldib see, kui usaldame Tema Sõna ja ütleme:
"Mis siis, kui see täna ei teostu ja kuigi see ei teostu ka homme,
tänan Sind ja tean, et oled ustav ja armastav Jumal,
ja ma armastan Sind, Issand.
See on tõeline usk, mis toimib armastuse läbi.
Mis vahe on Jumala ja inimese usaldamisel?
Inimesed näevad midagi ja tänavad siis selle eest.
Kui sulle midagi antakse, sa tänad selle eest.
See on hea käitumine.
On ka selliseid, kes ei täna.
Kuid Jumalale lootes tänan juba enne, kui midagi saan.
See ei sõltu sellest, mis tunne mul on,
või mida ma näen ja kuulen.
Usun seda, mis on kirjutatud.
Jumal ütles väga selgelt: Kui see viibib, oota seda!
Võib-olla pole mõni tõotus su elus veel sündinud.
See ei tähenda, et see kunagi ei sünniks.
Mõistsin mõne aja eest,
et olen tänulik ka selle eest, mis pole sündinud,
mitte ainult selle eest, mis sündis ja mida sain,
vaid ka selle eest, mida ma ei ole saanud.
Jumal teab hästi, millal Ta selle mulle anda võib.
Ta on ustav, Jeesuse Kristuse nimel.
Vaatame Heebrealaste 11.
See on tuttav peatükk, millest räägime seoses usu teemaga.
Äärmiselt ilus peatükk. Heebrealaste 11:1-3.
Usk on loodetava tõelisus, nähtamatute asjade tõendus ...
Ehk sa loodad midagi ja unistad millestki,
kuid pead teadma, et see, mida tahad,
peab vastama Jumala Sõnale, mitte olema selle sarnane.
Kui seda Jumala Sõnas pole, unistad ilmaasjata.
"Usk on kindel usaldus selle vastu, mida oodatakse
ja sirutumine selle järgi, mida ei nähta."
Loodad midagi ...
Lootus ja usk on kaks eri asja.
Loodad, et pääsed taevariiki.
Loodad, et jõuad kunagi Jumala juurde ja näed Tema palet.
Usk on nüüd. Oled lootnud ja nüüd on aeg vastu võtta.
Usk on Jumalalt Jeesuse nimel vastu võtmine.
"Sest selle kohta on ju esivanemad saanud tunnistuse.
Usus me mõistame,
et maailmad on valmistatud Jumala Sõna läbi,
nii et nägematust on sündinud nähtav."
Usk on ühendus nähtamatu maailmaga.
See anti meile, et võiksime olla ühenduses
nähtamatu maailmaga Jeesuse nimel.
Mitte enda nimel, ei Muhhamedi, Buddha ega kellegi teise nimel,
isegi mitte Moosese ega Eelija nimel,
vaid Jeesuse Kristuse nimel võime olla ühenduses
vaimse, nähtamatu maailmaga ja saada Jumala tõotused.
Näiteks see tõotus:
Tema vermete läbi on meile tervis tulnud.
Kahe või kolme tunnistaja Sõna läbi peab asjad kinnitama.
Nii ütlesid Peetrus, Matteus ja Jesaja.
Jeesuse vermete läbi on meile tervis tulnud.
Kui teil on mõni haigus, võite täna terveks saada.
Jumal on ustav ja tahab teid tervendada.
Ta suudab seda teha ja tahab seda teha.
See sõltub teie usust.
Heebrealaste 11:6 ütleb -
Aga ilma usuta on võimatu olla meelepärane,
sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad.
See ei ole üksnes usk sellesse, et saame Jumalalt midagi,
see on ka usk, mis toimib armastuse läbi,
see on osadus Jumalaga 24 tundi ööpäevas.
Meie jaoks on avatud armu tee Jumala juurde.
Võime olla tänulikud Jumalale, kui usume.
Kui usume, võime tulla Tema juurde kui lapsed,
mitte kui orjad. Varem olime orjad,
kuid Ta vabastas meid pimeduse võimusest
ja asetas meid oma armsa Poja riiki.
Nüüd oleme Tema lapsed.
Ta andis meile oma ainsa Poja, Jeesuse.
Kuidas Ta ei annaks Temaga koos ka kõike muud?
Kui meil on Jeesus, mida me veel vajame?
Temas on kõik tõotused "jah" ja "aamen".
Kui meil on Jeesus, Messias, Iisraeli ja maailma Lunastaja,
on meil Temas kõik.
Vaatame Koloslastele 2:9.
Sest Temas elab kogu jumalik täius ihulikult.
Kui oleme Kristuses, Tema ihus,
kui kuulume Kristuse mõrsja sekka, on selles jumalik täius.
Peame olema kindlad, et kui palume midagi Jumalalt,
on Ta hea Isa, armastav Isa,
ja Ta annab meile kõik.
Au Kuninga kogudus
Kõik tõotused on Jeesuse Kristuses "jah" ja "aamen".
Jumal ei saa valetada, Ta ei saa tühistada oma Sõna.
Kui Ta on tõotanud, sõltub kõik meist.
Kas teate, mis vahel meie usku takistab?
Mis takistab meid Jumala tõotusi vastu võtmast?
Sõnakuulmatus Jumala Sõna suhtes, patt.
Heebreakeelne sõna 'patt' tähendab 'märgist mööda laskma'.
Seda, et ei tabata seda, mida Jumal ütles,
vaid veidi kõrvale.
Patt segab meie usku
ja varastab Jumala poolt meile antud tõotused.
Vahel inimesed palvetavad: "Miks mul on nii raske uskuda
ja kasvada usus ja võtta vastu Jumala tõotusi?"
Nad kuulutavad, et Jumal on hea ja ustav Isa,
kuid nad ei võta vastu. Miks?
Kuna patt takistab usuelu.
Patt teeb selle vaimselt tühjaks.
Meile lubati, et kui teeme pattu,
ja parandame meelt, palume Isalt andeks
Jeesuse Kristuse nimel, puhastab Jeesuse kallis veri
meid kõigest ülekohtust ja patust.
Siis oleme vaimus puhtad.
Ta puhastab meid, et võiksime tõusta ja teed jätkata.
Nii oleme Jumalale, oma taevasele Isale meelepärased.
Vaatame 4. Moosese 23:19 -
Jumal ei ole inimene, et ta valetaks,
inimlaps, et ta kahetseks.
Kas tema ütleb, aga ei tee, või räägib, aga ei vii täide?
Inimene võib anda oma sõna ja selle tagasi võtta,
kuid Jumal ei tühista oma tõotusi kunagi.
Ta ei tühista kunagi oma sõnu.
Kui Ta on midagi öelnud, sõltub selle teostumine vaid meist.
Paljud mõtlevad, et see sõltub Jumalast, kuid ei.
Peame vaatama Jeesust ristil.
Paulus kirjutab: Kuulutame Jeesust ristil
ja Jeesust, kes tõusis surnuist, ning kui vaatame Teda
ja näeme, mis sündis, on see väga traagiline,
kuid see on Jumala armastus.
Kui näeme, et Jumal ei säästnud oma ainsat Poegagi,
et võiksime Temale läheneda ja olla Temaga osaduses,
on meil lihtsam vastu võtta tervenemist,
läbimurdeid või õnnistusi.
Piibel ütleb: See on Issanda õnnistus,
mis teeb rikkaks ja oma vaev ei lisa sellele midagi juurde.
Jah, vahel me kannatame ja meil on raske,
kuid see ei tähenda, et Jumal oleks tühistanud oma tõotused.
Ta ei ole meid hüljanud.
Ta ütles: Ma ei hülga sind ega jäta sind maha.
Ta hoiab su paremast käest kinni.
Jeesus ütles, et Ta on meiega kuni lõpuni.
Seepärast me usume, et Jeesus on meiega, meie paadis.
Jumal ei saa valetada.
4. Moosese 23:20 -
Vaata, mind on kästud õnnistada.
Tema on õnnistanud, mina ei saa seda tagasi võtta.
Inimene ei saa tühistada Jumala õnnistust.
Inimene ei saa peatada Jumala õnnistust.
Isegi kui kogu maailm oleks teie vastu,
kui kogu su pere ja kõik tuttavad paneksid sulle vastu,
ei tähenda see midagi, nad ei saa tühistada Jumala tõotusi.
Jumala tõotused rajanevad Jumala armastusel.
Jumal annab meile midagi, kuna Ta armastab meid.
Keegi ei saa seda tühistada.
Kuid meie võime seda takistada, kui oleme patus,
kui me pole kuulekad, kui halvustame Tema Sõna,
kui me ei täida oma kutsumist Kristuses,
kui kaugeneme Jumalast ja kahtleme,
ning kuulame, mida maailm ja saatan räägivad,
ja kardame, võime selle ise peatada.
Kuid täna ma räägin teile sellest Jeesuse nimel,
et leiaksite kinnitust ja saaksite kätte kõik õnnistused,
mis Jumal on oma Sõnas tõotanud.
Piiblis on üle 3000 tõotuse.
Valige vähemalt üks, mida vajate.
"Tema vermete kaudu on meile tervis tulnud"
või "Jumal täidab kõik teie vajaduse oma au rikkust mööda
Jeesuses Kristuses",
või Jumal tervendab minu ja mu pere,
või nagu Paulus ütles: "Usu Issandasse Jeesusesse,
siis pääsed sina ja su pere."
Ma ei tea, mida sa vajad,
kuid tean, et Jumal on ustav.
"Kes usub meie kuulutust," küsib prohvet Jesaja,
"ja kellele ilmutatakse Issanda käsivars?"
See, kes usub, näeb oma elus Jumala väge.
Kui see ka viibib, oota seda Jeesuse nimel.
See tuleb kindlasti ega hiline.
Õige elab oma usust.
Ärge muganduge selle maailmaga, ärge närvitsege ega masenduge!
Ärge minge stressi, ärge kartke!
Jeesuse nimel, kadugu see kõik teie elust!
Tuld Siionist
Vaatame Heebrealastele 10:35 -
Ärge siis heitke ära oma julgust, mis saab suure palga.
Olete uskunud ja uskunud, uskuge edasi.
Pidage meeles, mida kõike head Jumal on teie elus teinud.
Nüüd olete raskes olukorras, saan aru.
Te ei pääse ehk edasi,
kuid pidage meeles, mis imesid Jumal on teie elus teinud.
Hakake Jumalat tänama.
Sest teile läheb vaja kannatlikkust,
et te Jumala tahtmist täites saaksite kätte tõotuse.
Mis on Jumala tahe? Usk ja lootus Jumalale;
et tänad ja ülistad Jumalat juba ette;
et annad Talle au juba enne tõotuse füüsilist teostumist.
See on vaimses maailmas juba olemas.
Jumala nimetab olematuid asju otsekui olevaid.
Aabraham uskus aastaid ja sai.
See on meile tunnistuseks.
Jeesus suri ja oli kolm päeva hauas.
Kolmandal päeval tõusis Ta surnuist üles.
Selles on meie tunnistus ja õigsus.
Sest teile läheb vaja kannatlikkust,
et te Jumala tahtmist täites saaksite kätte tõotuse.
"Sest veel ainult pisut, pisut, siis tuleb see, kes peab tulema,
ega viivita.
Aga minu õige peab usust elama, kui ta taganeb,
siis ei ole minu hingel temast head meelt."
Aga meie ei ole need, kes taganevad hukatuseks,
vaid need, kes usuvad ja päästavad hinge.
Jeesuse Kristuse nimel.
Me ei tagane, vaid põletame selja taga kõik sillad.
Liigume edasi nagu Paulus ütles:
Ma püüdlen sihtmärgi poole,
Jumala üleva kutsumise võiduhinna poole Kristuses Jeesuses.
Unustame selle, mis on selja taga ja usk viib meid edasi.
Usk Jumalasse on ainulaadne, see on teadmine.
See ei ole uurimine, kas miski sünnib või mitte,
vaid teadmine. Seepärast ütles Jeesus jüngreile:
Olgu teis usku Jumalasse, mitte inimesse.
Maailmas on palju väära usku, kui usud aga Jumalat, siis tead.
Kui see ei sünni nüüd, siis homme või ülehomme.
Tean, et lõpuks, nagu Jeesuski tõusis surnuist,
ja me saime õigeks, tuleb õigel ajal ka see,
mida Jumal on tõotanud.
Nii tunnistame maailmale, et Jumal elab.
Tahan teie eest palvetada, et teie usk kinnituks
ja saaksite Jumalalt seda, mida vajate.
Kuid see kõik peab olema kooskõlas Jumala Sõnaga.
Kui see pole, on see vaid tühine illusioon.
Illusioonid ei teostu, Jumala tõotused teostuvad.
Jumal õnnistagu teid siit Jeruusalemmast.
Kinnitagu Ta teie käsi, et võiksite Teda tänada ja ülistada
kogu aeg Jeesuse nimel.
Taevane Isa, täname Sind Jeesuse nimel usu eest,
mille oled meile andnud,
usu eest, mis toimib armastuse läbi.
Kinnita, Isa, iga meest ja naist, iga vaatajat.
Täname sind Jeesuse Kristuse nimel igaühe eest.
Õnnista neid, Isa.
Kui keegi vajab tervenemist, kuulutan Jeesuse nimel,
et Tema vermete läbi on meile tervis tulnud.
Kuulutan Jumala Sõna ja Jumala tahet Jeesuse nimel.
Sellele, kes on täiesti kurnatud, kuulutan Püha Vaimu väge.
Kuulutan Jeesuse Kristuse meelevalda ja Isa armastust.
Meie Issanda Jeesuse nimel kuulutan rahu.
Issand õnnistagu sind ja hoidku sind!
Issand lasku oma pale paista sinu peale ja olgu sulle armuline!
Issand tõstku oma pale sinu üle ja andku sulle rahu!
Rahu teile Jeruusalemmast!
Õnnistagu Aabrahami, Iisaki ja Jaakobi Jumal,
meie taevane Isa sind Jeesuse nimel.
Teiega oli täna Oren Lev Ari,
Au Kuninga koguduse pastor Jeruusalemmast.
Usun, et kohtume veel, kui Jumal lubab. Shalom!
Shalom teile, sõbrad!
Nägite äsja jutlust Au Kuninga kogudusest.
On suur eesõigus teile Jumala Sõna õpetada.
Sõna räägib, et usk tuleb kuulmisest,
ja kuulmine Jumala Sõna kaudu.
Usaldan Issandat ja olen kindel, et teie usk on nüüd kasvanud.
Usk toimib armastuses. Jumal on kõikvõimas.
Avage vaid oma südamed, nii võtategi vastu Tema Sõna.
Tahan täna palvetada nende eest, kes ei tunne Jeesust
ja pole Teda vastu võtnud Iisraeli Messia ja Lunastajana.
Korrake minu järel:
Jeesus, usun, et tulid siia maailma,
et anda andeks mu patud. Usun, et tõusid ristile
ja andsid minu eest oma elu, võtsid mu patud ja pühitsesid mind.
Võtan sind vastu oma Messia ja Lunastajana.
Tule mu südamesse ja tee mind Endas õigeks.
Jeesus, täida mind oma Vaimuga ja aita mul järgida Sind.
Ma palun Jeesuse Kristuse nimel. Aamen.
Armastame teid ja Jumal armastab teid veel enam.
Kui palusite selle palve, olete Jumala Pojad ja tütred.
Kirjutage meile ja püüame teid aidata.
Otsige omale kogudus ning õdesid-vendi,
kes võivad teid aidata ning palvetada teiega ja teie eest.
Aabrahami, Iisaki ja Jaakobi Jumal õnnistagu teid Jeesuse nimel!
Ülal on meie kontaktandmed Iisraelis, kui keegi tahab toetada meie tööd.
Soome keelest tõlkinud: Monika Jaaguri